<classify> WAZIRI wa Ujenzi, Uchukuzi na Mawasiliano, Isack Kamwelwe amesisitiza kufungwa kwa laini zote za simu ambazo hazitakuwa zimesajiliwa kwa alama za vidole ifi kapo Jumanne ijayo, na kusisitiza hakuna mzaha katika hilo.Aidha, uchunguzi uliofanywa na gazeti hili kwa nyakati tofauti jijini Dar es Salaam, umebaini kuwa kutokana na wananchi wengi kushindwa kusajili laini zao kwa kukosa vitambulisho vya taifa kama ilivyoamrishwa, wamekuwa wakisajili laini zao kwa kutumia vitambulisho vya ndugu, jamaa na hata marafiki ili kuepuka kukosa mawasiliano pindi hatua itakapochukuliwa.Akizungumza wakati wa utiani wa saini wa ujenzi wa jengo la Makao Makuu ya Umoja wa Posta Afrika PAPU linalotarajiwa kujengwa jijini Arusha, Kamwelwe alisema haijalishi Watanzania wengi wamepata vitambulisho hivyo au wamekosa, kitakachofanywa na Mamlaka ya Mawasiliano TCRA ni kuzima laini hiyo siku hiyo itakapofika.Katika hili naomba niwaeleze wazi wananchi wenzangu, ikifika Desemba 31 tutazizima laini ambazo hazitakuwa zimesajiliwa kwa alama za vidole kama tulivyotoa taarifa hapo awali, hatua hii imelenga kuondoa malalamiko mengi yakiwemo ya watu kufanya uhalifu kwa kumiliki laini nyingi bila utaratibu, alisema Kamwelwe.Alisema kwa wananchi ambao hawajafanya mchakato huo wa kusajili laini zao kwa alama za vidole, ni vyema wakachangamka ndani ya siku chache zilizosalia ikiwemo kutafuta namba za utambulisho wa NIDA ili kukamilisha usajili huo kwa ajili ya kuepuka kukumbana na adha ya kufungiwa laini zao siku hiyo itakapofika.Uchunguzi wa gazeti hili umebaini kuwa wananchi wengi waliokosa namba hizo za usajili, wanalazimika kuomba namba za ndugu, jamaa na marafiki zao ili kukamilisha kazi hiyo wakati wakiendelea na mchakato wa kupata namba hizo ambao umekuwa ukikabiliwa na changamoto mbalimbali ikiwemo ya foleni katika vituo vya huduma. Mbali ya kuzungumza na watoa huduma za kusajili laini hizo waliopo maeneo mbalimbali mitaani, waliokiri uwepo wa hali hiyo, gazeti hili limewashuhudia watu hao waitumia namba za jamaa hao ili kujinasua na mtego huo. Awali akizungumzia kuhusu jengo la Umoja wa Posta Afrika PAPU linalojengwa kwa gharama ya Sh bilioni 33.5 zilizotolewa na umoja huo pamoja na Serikali ya Tanzania, Kamwelwe alisema ujenzi wa jengo hilo ni fahari ya Tanzania na kwamba litalizidi kulitangaza taifa ndani na nje ya Bara la Afrika.Alisema kwa kipindi kirefu tangu kuanzishwa kwa umoja huo mwaka 1980, kulikuwa na vute nikuvute kuhusu ujenzi wa jengo hilo hadi sasa, ambapo Serikali ya Awamu ya Tano chini ya Rais Dk John Magufuli ilipoamua kulivalia njuga, na ujenzi huo unatarajiwa kukamilika ndani ya kipindi cha miaka mitatu.Utiani wa saini wa jengo hilo baina ya PAPU na mkandarasi kutoka Kampuni ya Beijing Construction Engineering Group BCEG, pia ulishuhudiwa na Mkuu wa Mkoa wa Arusha, Mrisho Gambo na Mkurugenzi Mkuu wa Mamlaka ya Mawasiliano Tanzania TCRA, ambapo katika fedha za ujenzi huo, Tanzania imetoa asilimia 40 na asilimia 60 zimetoka PAPU.  <topic>: kitaifa 